वर्ल्ड स्टार्टअप मेगा कन्वेंशन में नहीं पहुंचे केंद्रीय मंत्री, स्टार्टअप्स बोले- धोखा मिला
Ruckus in Gautam Buddha Nagar, World Startup Mega Convention in Gautam Buddha Nagar, ग्रेटर नोएडा के नॉलेज पार्क स्थित एक्सपो मार्ट में आयोजित तीन दिवसीय वर्ल्ड स्टार्टअप मेगा कन्वेंशन के शुरू होते ही उस विवादों में घिर गया है। यहां ऑर्गेनाइजर और स्टार्टअप्स के बीच झड़प हो गई। जिसमें हंगामा हो गया
ग्रेटर नोएडा में शुक्रवार को वर्ल्ड स्टार्टअप मेगा कन्वेंशन शुरू होते ही विवादों में घिर गया। प्रोग्राम के ऑर्गेनाइजर और स्टार्टअप्स के बीच झड़प हो गई। कार्यक्रम में आए स्टार्टअप का कहना था कि उनके साथ ऑर्गेनाइजर ने धोखा किया है। इवेंट के पास के नाम पर उनसे 5,000 रुपए लिए गए। लेकिन यहां ना केंद्रीय मंत्री नितिन गडकरी आए और ना ही कोई निवेशक आया। नॉलेज पार्क स्थित एक्सपो मार्ट में 24 से 26 मार्च तक ये आयोजन हो रहा है।
हंगामे की सूचना पर मौके पर पुलिस पहुंची और लोगों को समझाने का प्रयास किया, लेकिन करीब 1500 लोगों की भीड़ को रोक पाने में पुलिस के भी पसीने छूट गए। खुद को ठगा महसूस कर रहे युवा वी वांट मनी बैक के नारे लगाते रहे।
तीन केंद्रीय मंत्रियों और निवेशकों को आना था
दरअसल, एक्सपो मार्ट में हो रहे इस वर्ल्ड स्टार्टअप कन्वेंशन की बाकायदा डिजिटल मार्केटिंग की गई। जिसके अनुसार, केंद्रीय सड़क एवं परिवहन मंत्री नितिन गडकरी, केंद्रीय स्वास्थ्य मंत्री मनसुख मांडविया और उत्तराखंड के CM पुष्कर सिंह धामी को आना है।
वहीं, देश के अग्रणी उद्यमियों, इनेबलर्स, फाउंडर्स, क्रिएटर्स, वीसी, एजेंसियों, मार्केटर्स, रिटेलर्स, इन्फ्लुएंसर्स, डिज़ाइनर्स, इनवेस्टर्स, स्टूडेंट्स, एक्सप्लोरर्स, फ्रेंचाइजी, मेंटर्स, इनक्यूबेटर, एक्सेलेरेट्स, सर्विस प्रोवाइडर्स के आने की बात कही गई थी। बताया गया था कि नितिन गडकरी चीफ गेस्ट हैं। इस इवेंट के पोस्टर पूरे ग्रेटर नोएडा में लगाए गए। जिसमें इन नेताओं की फोटो लगी है।
प्रतिपाल बोले- 15,000 के पास खरीदकर हैदराबाद से आया हूं
अपने स्टार्टअप मेटापिक्स एप के लिए फंड जुटाने हैदराबाद से आए प्रतिपाल ने बताया, "हमें यह बोला गया था 1,500 निवेशक आएंगे, 9,000 इंडियन इंवेस्टर्स आएंगे। इसलिए हमने 3 पास 15,000 में खरीदे थे। लेकिन अभी तक यहां कोई नहीं पहुंचा। यहां कोई इंवेस्टर नहीं आया है। यहां पर करीब 5,000 लोग आए हैं। आयोजकों की वेबसाइट भी बंद है। कोई जवाब देने वाला नहीं है। लोगों को लग रहा है कि उनके साथ फ्रॉड हुआ है।
30 से 70 हजार खर्च करके पहुंचे युवा
एक दूसरे स्टार्टअप चलाने वाले युवक ने बताया कि यहां आए एक-एक शख्स ने 30,000 से 70,000 रुपये खर्च किए हैं। पास से लेकर होटल की बुकिंग और खाने पीने में बहुत खर्च हुआ है। लेकिन यहां पर कोई कुछ बताने वाला हीं नहीं है।
डिजिटल मार्केटिंग पर इस कंवेशन के विज्ञापन देखकर लोग पूरे देश से यहां आए हैं। यहां न तो कोई ऑर्गेनाइजर मिल रहा है न कोई जिम्मेदार अफसर। हंगामे को देखते हुए नॉलेज थाना पार्क पुलिस मौके पर पहुंच गई और लोगों को समझाने में जुटी है।
आयोजक से पैसे वापस करने की मांग
यहां आए कुछ लोग आयोजक से पैसे वापस करने की मांग कर रहे हैं। उनका कहना है कि जितना भी खर्चा हुआ है वह आयोजक द्वारा रिफंड किया जाना चाहिए। क्योंकि जो चीजें इनकी वेबसाइट पर दिखाई गई थीं। यहां वैसा कुछ भी नहीं दिख रहा है।
पुलिस ने बताया- कोई लिखित शिकायत नहीं मिली
नॉलेज पार्क थाना प्रभारी विनोद कुमार ने बताया, यहां एक्सपो मार्ट में वर्ल्ड स्टार्टअप सम्मेलन आयोजित था। जिसमें इन्वेस्टर्स के ना पंहुचने पर स्टार्टअप्स में असंतोष था। मौके पर पुलिस बल के साथ पहुंचे। वहां सभी लोगों को समझा बुझाकर शांत कराया गया।
अभी भी वहां पर पर्याप्त पुलिस बल मौजूद है। शांति व्यवस्था कायम है। कोई लिखित में शिकायत नहीं मिली है। कुछ लोग चाहते हैं कि उनके पैसे रिफंड किए जाए। लेकिन कुछ लोगों का कहना है कि कार्यक्रम जारी रखा जाए। अभी भी लागों को उम्मीद है।